Mihál, Jozef, podpredseda vlády a minister práce, sociálnych vecí a rodiny SR (2011-09-08):
Ďakujem, pán predsedajúci. Vážené panie poslankyne, vážení páni poslanci, prajem príjemný dobrý deň. Ďakujem, pán poslanec, za vašu otázku a za možnosť vysvetliť jasným spôsobom, ako to bude, pokiaľ ide o platenie odvodov pri zavedení superhrubej mzdy. Bude to jednoduché. Pokiaľ pôjde o zamestnanca, odvody bude platiť z novej, teda zvýšenej hrubej mzdy len zamestnanec, ale po formálnej stránke túto povinnosť výpočtu odvodov a samotného prevodu peňažných prostriedkov na finančný úrad, resp. zatiaľ do Sociálnej poisťovne alebo zdravotných poisťovní, túto povinnosť bude mať aj naďalej jeho zamestnávateľ. Čiže jednak tam pôjde o administratívnu povinnosť, jednak o ďalšie povinnosti s tým spojené. Zamestnanec sa nebude musieť ani naďalej starať o správnosť výpočtu, ani o prevod finančných prostriedkov do týchto inštitúcií. Na druhej strane treba ale povedať, že pripravovaným prenosom týchto kompetencií na novú finančnú správu, na nový finančný úrad, finančný úrad získa a bude mať omnoho vyššie možnosti, ako postihovať neplatičov odvodov. To znamená, ak po zavedení superhrubej mzdy a zavedení jednotného výboru daní a odvodov niektorí zo zamestnávateľov neodvedie poistné za svojich zamestnancov, pôjde o trestný čin s príslušnými sankciami. Napríklad, nechcem zdržiavať, len poviem, že ak pôjde o sumu neodvedeného poistného nad 266 eur, tak páchateľovi, čiže zodpovednej osobe u zamestnávateľa, hrozí trest 1 až 5 rokov odňatia slobody s tým, že tento trest sa bude zvyšovať v závislosti od výšky neodvedenej sumy poistného. Keď to porovnáme so súčasným stavom, tak výhodou jednotného výberu, keď už hovoríme o takýchto nepríjemných aspektoch, ktoré sa, samozrejme, v praxi stávajú, tomu sa nevyhneme, výhodou je, že finančný úrad bude mať omnoho silnejšie kompetencie, podobne ako je tomu teraz, ak si porovnávame kompetencie daňových úradov pri vymáhaní dlžných daní z príjmov voči možnostiam, ktoré má Sociálna poisťovňa ako verejnoprávna inštitúcia, a tým skôr voči možnostiam, ktoré majú zdravotné poisťovne. Totiž súčasné postavenie Sociálnej poisťovne alebo zdravotných poisťovní je logicky – vyplýva to z ústavy alebo z ďalších predpisov – slabšie ako postavenie daňového úradu. Sociálna poisťovňa napríklad nemôže dlžníkovi siahnuť tzv. na účet, nemôže si stiahnuť prostriedky priamo z účtu tohto dlžníka, to jednoducho nejde. Daňový úrad ale túto možnosť má. To znamená, pri zavedení jednotného výberu daní a odvodov, kedy všetky tieto kompetencie od roku 2013 prejdú na nové finančné úrady, tak všetky tieto kompetencie, čo je napríklad obstávka účtu takzvaného, bude môcť finančný úrad robiť nielen pri neplatení daní, ale aj pri neplatení poistného. Ešte chcem pripomenúť jedno číslo, ktoré, bohužiaľ, je dosť dramatické a vyplýva z tejto otázky. V súčasnosti Sociálna poisťovňa eviduje 184 935 zamestnávateľov, ktorí nezaplatili poistné za zamestnancov. A celková suma takto neodvedeného poistného za zamestnancov dnes činí 127 mil. eur. Generálny riaditeľ Sociálnej poisťovne pán Lopatka robí všetko, čo je v jeho silách, a dôkazom toho je aj úspešnosť výberu poistného za prvý polrok 2011 vo výške dosť neuveriteľných 105 %, pretože veľmi úspešne vymáha tieto staré dlhy. Ale napriek tomu systémové riešenie, ktorým bude zavedenie jednotného výberu, prechod na superhrubú mzdu, umožní systémovo silnejšie nástroje pri boji proti neplatičom poistného. A ešte raz na záver zdôrazňujem, ak za zamestnanca nezaplatí odvody jeho firma, postihovaná bude firma a nie zamestnanec. Zamestnanec žiadne postihy niesť nebude. Nebude, samozrejme, ani krátený na nijakých dávkach, dôchodkoch a pod., lebo, bohužiaľ, už som počul aj takéto zavádzajúce názory, ktoré jednoducho nie sú pravdou. Veď sa stačí pozrieť do zákona, ktorý sme predložili do parlamentu. (Potlesk.)